במסגרת סדרת כתבות חדשה במגדלור ניוז ננסה לבחון את השינויים הצפויים בעיר במהלך שני העשורים הקרובים, מבחינת מראה העיר, השכונות שבה, הרכב האוכלוסייה וננסה להציג נתונים מעניינים לקראת עתידה של העיר.
אחד המסמכים המעניינים והמקיפים על עתידה של אור עקיבא נכתב בחודש נובמבר 2018 על ידי ד”ר עמליה רימלט, העוסקת בתכנון חברתי. המסמך, “פרוגרמה עירונית לצורכי ציבור” מנתחת את המצב כיום באור עקיבא ואת התכנון העירוני לקראת שנת 2040.
בסוף שנת 2016, מנתה אוכלוסיית אור עקיבא 17,600 תושבים, 30% מתוכם קטינים בין הגילאים 0-18. גודלו של משק בית ממוצע בשנת 1995 בעיר עמד על 3.5 איש למשפחה ואילו בשנת 2016 המספר ירד ל-3.1. המשמעות: גודלם הממוצע של משקי הבית ירד באופן יחסי בשני העשורים האחרונים, ואוכלוסיית העיר בתקופה הזו אופיינה בגידול מתון יחסית.
על פי המידע התכנוני, בשנת 2040 צפויים להתגורר באור עקיבא כ-63,000 תושבים, על פי חלוקת השכונות הבאות: בשכונות הוותיקות צפויים להתגורר כ-18,000 איש; במסגרת פרויקט פינוי-בינוי שז”ר יתגוררו 4,900 איש; במסגרת פרויקט התחדשות עירונית במרכז העיר הוותיק יתגוררו 6,440 איש; בשכונה היובל כ-1,000 איש; במתחם שפירא, איזור התעשייה הישן כ-2,625 איש; במע”ר כ-2,000 איש; בנווה אור כ-1,547 איש; בשכונה החדשה אור ים בדרום העיר, כ-13,738 איש ובשכונות המזרחיות החדשות – נחל עדה ונוה אילן (סמוך לצומת ברניצקי) – כ-12,110 איש.
במסגרת מוסדות ציבור קהילתיים, עד שנת 2040 צפויה להיפתח שלוחה חדשה של המתנ”ס בשכונת אור ים, כמו גם ספריה נוספת בינונית, בנוסף לספריה העירונית הממוקמת היום במתחם היכל התרבות. בשכונה צפוי להיפתח גם מועדון תנועת נוער.
בשכונות המזרחיות (נחל עדה ונוה אילן) צפויה להיפתח שלוחה נוספת של המתנ”ס וכן מועדון נוער. בשכונת היובל ייפתח אמפיתיאטרון במסגרת הקמת הספורטק החדש בשכונה.
ב-20 השנים הקרובות ייפתחו גם מספר מוקדי ספורט חדשים בעיר: אצטדיון כדורגל עירוני, קאנטרי קלאב, ספורטק, אולם ספורט וחוות רכיבה טיפולית. בתחום הדת – צפויים להיפתח 6 בתי כנסת על קרקע ציבורית, 3 מהם בשכונת “אור ים”, 2 בשכונת “נחל עדה” ואחד נוסף ב”נוה אילן”. מקווה חדש צפוי להיפתח בשכונת “אור ים”.
בכתבה הבאה בסדרת “אור עקיבא -לאן?“: מערכת החינוך ומוסדות החינוך בעיר ב-20 השנים הקרובות.